CELEX: 
Language: el
Date: 2021-12-13 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) .../ ΤΗΣ ΕΠΙΤΡΟΠΗΣ για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε λαμπτήρες αλογονιδίων μετάλλων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική και επιστημονική πρόοδο, το παράρτημα III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (στο εξής: οδηγία RoHS). Η τροποποίηση αφορά εξαίρεση για ειδικές εφαρμογές που περιέχουν υδράργυρο σε λαμπτήρες αλογονιδίων μετάλλων.
            
            
               Η οδηγία RoHS περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (στο εξής: ΗΗE), όπως προβλέπεται στο άρθρο 4. Δέκα ουσίες υπόκεινται σήμερα σε περιορισμό και απαριθμούνται στο παράρτημα ΙΙ της οδηγίας: μόλυβδος, υδράργυρος, κάδμιο, εξασθενές χρώμιο, πολυβρωμοδιφαινύλια (PBB), πολυβρωμοδιφαινυλαιθέρες (PBDE), φθαλικό δις (2‑αιθυλεξύλιο) (DEHP), φθαλικό βενζύλιο βουτύλιο (BBP), φθαλικό διβουτύλιο (DBP) και φθαλικό διισοβουτύλιο (DIBP). Τα παραρτήματα III και IV παραθέτουν τα υλικά και τα κατασκευαστικά στοιχεία ΗΗΕ για ειδικές εφαρμογές οι οποίες εξαιρούνται από τους περιορισμούς χρήσης ουσιών που ορίζονται στο άρθρο 4 παράγραφος 1.
            
            
               Το άρθρο 5 της οδηγίας προβλέπει την προσαρμογή των παραρτημάτων III και IV στην επιστημονική και τεχνική πρόοδο, το οποίο μπορεί να περιλαμβάνει τη χορήγηση, την ανανέωση ή την ανάκληση εξαιρέσεων. Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνον αν αυτό δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006 (REACH)
                  2
                και μόνον αν οι εν λόγω εξαιρέσεις πληρούν οποιαδήποτε από τις ακόλουθες προϋποθέσεις: i) είναι επιστημονικώς ή τεχνικώς ανέφικτη η εξάλειψη ή υποκατάσταση της ουσίας μέσω αλλαγών στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II· ii) δεν διασφαλίζεται η αξιοπιστία των υποκατάστατων· iii) οι συνολικές αρνητικές επιπτώσεις της υποκατάστασης της ουσίας για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.   
            
            
               Οι αποφάσεις σχετικά με τις εξαιρέσεις και τη διάρκειά τους πρέπει επίσης να λαμβάνουν υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης. Οι αποφάσεις για τη διάρκεια των εξαιρέσεων πρέπει να λαμβάνουν υπόψη κάθε ενδεχόμενο δυσμενή αντίκτυπο στην καινοτομία. Όπου απαιτείται, για την εκτίμηση του συνολικού αντίκτυπου της εξαίρεσης, πρέπει να εφαρμόζεται η φιλοσοφία κύκλου ζωής. 
            
            
               Το άρθρο 5 παράγραφος 1 ορίζει επίσης ότι, για να συμπεριλάβει στους καταλόγους των παραρτημάτων ΙΙΙ και IV υλικά και κατασκευαστικά στοιχεία ΗΗΕ για ειδικές εφαρμογές, η Επιτροπή πρέπει να εγκρίνει επιμέρους κατ’ εξουσιοδότηση πράξεις. Το άρθρο 5 παράγραφος 3 και το παράρτημα V περιγράφουν τη διαδικασία υποβολής αιτήσεων που αφορούν τις εξαιρέσεις.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η Επιτροπή έλαβε αιτήσεις
                  3
                από οικονομικούς φορείς για τη χορήγηση ή την ανανέωση εξαιρέσεων δυνάμει του άρθρου 5 παράγραφος 3 και του παραρτήματος V της οδηγίας RoHS.
            
            
               Η ισχύουσα εξαίρεση 4(ε) του παραρτήματος ΙΙΙ επιτρέπει τη χρήση υδράργυρου σε λαμπτήρες αλογονιδίων μετάλλων (metal halide, MH).
            
            
               Στις 15 Ιανουαρίου 2015 η Επιτροπή έλαβε μία αίτηση για ανανέωση της εν λόγω εξαίρεσης. Οι αιτούντες ισχυρίστηκαν, κατ’ ουσίαν, ότι οι εναλλακτικές λύσεις των διόδων φωτοεκπομπής (LED) που είναι συμβατές με τα φωτιστικά σώματα αλογονιδίων μετάλλων και έχουν παρόμοιες επιδόσεις δεν είναι επί του παρόντος διαθέσιμες στην αγορά και ότι η εξαίρεση θα είναι απαραίτητη για πολλά χρόνια ακόμη καθώς η διάρκεια ζωής των επαγγελματικών φωτιστικών σωμάτων αλογονιδίων μετάλλων είναι 15-25 έτη
                  4
               . Στις 20 Ιανουαρίου 2020, ο ίδιος αιτών υπέβαλε επικαιροποιημένη αίτηση ανανέωσης, βασιζόμενη ως επί το πλείστον στα ίδια επιχειρήματα. Σύμφωνα με τις απαιτήσεις της οδηγίας RoHS (άρθρο 5 παράγραφος 5 δεύτερο εδάφιο), η εξαίρεση εξακολουθεί να ισχύει μέχρις ότου η Επιτροπή αποφασίσει επί της αίτησης ανανέωσης.
            
            
               Η Επιτροπή, προκειμένου να αξιολογήσει τις αιτήσεις για ανανέωση της εν λόγω εξαίρεσης, διεξήγαγε μελέτη τον Ιούνιο του 2015
                  5
               , η οποία ολοκληρώθηκε το 2016, με σκοπό τη διενέργεια της απαιτούμενης τεχνικής και επιστημονικής αξιολόγησης, καθώς και διαδικτυακή διαβούλευση διάρκειας οκτώ εβδομάδων με τα ενδιαφερόμενα μέρη
                  6
               . Πέραν της εν λόγω μελέτης, στην οποία αξιολογήθηκαν τα εκτενή τεχνικά και επιστημονικά στοιχεία και οι παρατηρήσεις που υποβλήθηκαν, όπως τεκμηριώνεται στην έκθεση της μελέτης, η Επιτροπή προέβη σε δύο συμπληρωματικές μελέτες / επικαιροποιήσεις, μεταξύ άλλων με τη συμμετοχή των ενδιαφερόμενων μερών. Η μελέτη που δημοσιεύθηκε το 2019
                  7
                επικεντρώθηκε στην αξιολόγηση του κοινωνικοοικονομικού αντικτύπου και τη διαθεσιμότητα υποκατάστατων, ενώ το 2020 πραγματοποιήθηκε επικαιροποίηση βάσει πρόσφατων στοιχείων και μοντελοποίησης
                  8
               . Οι τελικές εκθέσεις της μελέτης και των επικαιροποιήσεων της κοινωνικοοικονομικής αξιολόγησης δημοσιεύθηκαν
                  9
                και τα ενδιαφερόμενα μέρη ενημερώθηκαν σχετικά. 
            
            
               Η Επιτροπή ζήτησε τη γνώμη της ομάδας εμπειρογνωμόνων των κρατών μελών για τις κατ’ εξουσιοδότηση πράξεις βάσει της οδηγίας RoHS κατά τη διάρκεια των συναντήσεων εμπειρογνωμόνων της 1ης Σεπτεμβρίου 2016, της 29ης Οκτωβρίου 2018 και της 21ης Οκτωβρίου 2019 προκειμένου να συγκεντρώσει τις απόψεις των κρατών μελών σχετικά με τη σχεδιαζόμενη πορεία δράσης σύμφωνα με τα συμπεράσματα των αξιολογήσεων. Προέβη σε όλες τις απαιτούμενες διαδικαστικές ενέργειες που απαιτούνται για τις εξαιρέσεις από τον περιορισμό χρήσης ουσιών σύμφωνα με το άρθρο 5 παράγραφοι 3 έως 7
                  10
               . Το Συμβούλιο και το Ευρωπαϊκό Κοινοβούλιο ενημερώθηκαν σχετικά με όλες τις δραστηριότητες.
            
            
               Στην υποστηρικτική μελέτη επισημαίνονται τα εξής:
            
            
               ·παρά τις πολλαπλές προσπάθειες ανάπτυξης εναλλακτικών λύσεων χωρίς υδράργυρο, συνάγεται ότι ο υδράργυρος στους λαμπτήρες αλογονιδίων μετάλλων δεν μπορεί επί του παρόντος να αντικατασταθεί από κάποια άλλη ουσία·
            
            
               ·η μείωση της ποσότητας υδραργύρου στους λαμπτήρες αλογονιδίων μετάλλων θα επηρεάσει τη λειτουργία και την απόδοση των λαμπτήρων και, πιθανόν, τη διάρκεια ζωής τους·
            
            
               ·η υποκατάσταση του υδραργύρου στις σχετικές εφαρμογές είναι επί του παρόντος τεχνικώς ανέφικτη, και για τον λόγο αυτό η μελέτη συνέστησε την ανανέωση της εξαίρεσης για μέγιστη διάρκεια ακόμη πέντε ετών.
            
            
               Εν κατακλείδι, από τις επιστημονικές και τεχνικές αξιολογήσεις, συμπεριλαμβανομένων των διαβουλεύσεων με τα ενδιαφερόμενα μέρη, προκύπτει ότι τα κριτήρια της αναδιατυπωμένης εξαίρεση 4(ε) εξακολουθούν να πληρούνται, δεδομένου ότι δεν υπάρχουν ακόμη διαθέσιμα αξιόπιστα υποκατάστατα. Από τα αποτελέσματα της αξιολόγησης προέκυψε επίσης ότι η συγκεκριμένη εξαίρεση δεν θα αποδυναμώσει την προστασία του περιβάλλοντος και της υγείας που παρέχεται από τον κανονισμό REACH, σύμφωνα με το άρθρο 5 της οδηγίας 2011/65/ΕΕ. 
            
            
               Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση οδηγίας δημοσιεύτηκε στη διαδικτυακή πύλη για τη βελτίωση της νομοθεσίας για τέσσερις εβδομάδες, προς σχολιασμό από το κοινό. Κατά τη διάρκεια της διαβούλευσης σχετικά με το σχέδιο πράξης ελήφθησαν τέσσερις εισηγήσεις. Τα ζητήματα που τέθηκαν εξετάστηκαν και δεν κρίθηκε αναγκαία καμία τροποποίηση.
            
         
         
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση οδηγία ανανεώνει την εξαίρεση 4(ε) που περιλαμβάνεται στο παράρτημα III της οδηγίας 2011/65/EΕ σχετικά με τη χρήση υδραργύρου σε ειδικές εφαρμογές. 
            
            
               Η αξιολόγηση της Επιτροπής, η οποία βασίστηκε στις υποστηρικτικές μελέτες και διαβουλεύσεις, κατέληξε στο συμπέρασμα ότι η αίτηση εξαίρεσης πληροί τουλάχιστον ένα από τα κριτήρια που καθορίζονται στο άρθρο 5 παράγραφος 1 στοιχείο α) της οδηγίας RoHS, το οποίο δικαιολογεί την παράταση της εξαίρεσης: ο υδράργυρος δεν μπορεί να υποκατασταθεί με αξιόπιστο τρόπο στις κατηγορίες των λαμπτήρων που καλύπτονται από την εν λόγω εξαίρεση. 
            
            
               Εν ολίγοις, οι προϋποθέσεις της εξαίρεσης πληρούνται και η εξαίρεση 4(ε) θα πρέπει να ανανεωθεί. Η ημερομηνία λήξης ισχύος αυτής της εξαίρεσης καθορίζεται σύμφωνα με το άρθρο 5 παράγραφος 2 πρώτο εδάφιο. Όπως συμπεραίνει η αξιολόγηση, ο βαθμός ανάπτυξης των υποκατάστατων δικαιολογεί την ανανέωση της εξαίρεσης για μέγιστη περίοδο ισχύος πέντε ετών. Η χορηγούμενη περίοδος ισχύος δεν αναμένεται να έχει δυσμενή αντίκτυπο στην καινοτομία. 
            
            
               Η νομική πράξη είναι κατ’ εξουσιοδότηση οδηγία, η οποία συνάδει με την εξουσιοδοτική νομική πράξη (οδηγία 2011/65/ΕΕ), και ιδίως με την εξουσιοδότηση που προβλέπεται στο άρθρο 5 παράγραφος 1 και στο άρθρο 20. 
            
            
               Σκοπός της κατ’ εξουσιοδότηση οδηγίας είναι, αφενός, η συμβολή στην προστασία της ανθρώπινης υγείας και του περιβάλλοντος, και, αφετέρου, η ευθυγράμμιση των διατάξεων για τη λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού· προς τούτο επιτρέπει τη χρήση κατά τα άλλα απαγορευμένων ουσιών για ειδικές εφαρμογές, με τις διατάξεις και υπό τους όρους της οδηγίας RoHS και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Η κατ’ εξουσιοδότηση οδηγία δεν έχει επιπτώσεις στον προϋπολογισμό της ΕΕ.
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (ΕΕ) .../… ΤΗΣ ΕΠΙΤΡΟΠΗΣ
            
            
               της 13.12.2021
            
            
               για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά εξαίρεση για τη χρήση υδραργύρου σε λαμπτήρες αλογονιδίων μετάλλων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  11
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               (1)Η οδηγία 2011/65/ΕΕ επιβάλλει στα κράτη μέλη να διασφαλίζουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει τις επικίνδυνες ουσίες που παρατίθενται στο παράρτημα II της εν λόγω οδηγίας. Ο περιορισμός αυτός δεν ισχύει για ορισμένες εξαιρούμενες εφαρμογές που παρατίθενται στο παράρτημα III της εν λόγω οδηγίας.
            
            
               (2)Οι κατηγορίες ηλεκτρικού και ηλεκτρονικού εξοπλισμού στις οποίες εφαρμόζεται η οδηγία 2011/65/ΕΕ παρατίθενται στο παράρτημα I της εν λόγω οδηγίας.
            
            
               (3)Ο υδράργυρος είναι ουσία υποκείμενη σε περιορισμό και περιλαμβάνεται στο παράρτημα II της οδηγίας 2011/65/ΕΕ. 
            
            
               (4)Βάσει της απόφασης 2010/571/ΕΕ
                  12
               , η Επιτροπή χορήγησε, μεταξύ άλλων, εξαίρεση για τη χρήση υδραργύρου σε λαμπτήρες αλογονιδίων μετάλλων (στο εξής: η εξαίρεση), η οποία πλέον απαριθμείται ως εξαίρεση 4(ε) στο παράρτημα III της οδηγίας 2011/65/ΕΕ. Η εξαίρεση επρόκειτο να λήξει στις 21 Ιουλίου 2016, σύμφωνα με το άρθρο 5 παράγραφος 2 δεύτερο εδάφιο στοιχείο α) της εν λόγω οδηγίας.
            
            
               (5)Ο υδράργυρος χρησιμοποιείται σε λαμπτήρες αλογονιδίων μετάλλων για να βελτιώσει το χρώμα, την απόδοση, τη διάρκεια ζωής και τη σταθερή λειτουργία αυτών των συγκεκριμένων λαμπτήρων. 
            
         
         
            
               (6)Στις 15 Ιανουαρίου 2015, η Επιτροπή έλαβε αίτηση για ανανέωση της εξαίρεσης (στο εξής: αίτηση ανανέωσης), εντός της προθεσμίας που ορίζεται στο άρθρο 5 παράγραφος 5 της οδηγίας 2011/65/ΕΕ. Στις 20 Ιανουαρίου 2020, υποβλήθηκε επικαιροποιημένη αίτηση ανανέωσης. Σύμφωνα με το άρθρο 5 παράγραφος 5 της εν λόγω οδηγίας, η εξαίρεση ισχύει έως ότου εκδοθεί απόφαση σχετικά με την αίτηση ανανέωσης.
            
            
               (7)Η αξιολόγηση της αίτησης ανανέωσης, η οποία έλαβε υπόψη τη διαθεσιμότητα υποκατάστατων και τον κοινωνικοοικονομικό αντίκτυπο της υποκατάστασης, κατέληξε στο συμπέρασμα ότι η υποκατάσταση ή η εξάλειψη του υδραργύρου στις σχετικές εφαρμογές είναι επί του παρόντος τεχνικώς ανέφικτη. Η αξιολόγηση περιλάμβανε διαβουλεύσεις με τα ενδιαφερόμενα μέρη σύμφωνα με το άρθρο 5 παράγραφος 7 της οδηγίας 2011/65/ΕΕ. Οι παρατηρήσεις που ελήφθησαν κατά τη διάρκεια αυτών των διαβουλεύσεων δημοσιοποιήθηκαν σε ειδικό ιστότοπο.
            
            
               (8)Η εξαίρεση συνάδει με τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου
                  13
                και, συνεπώς, δεν αποδυναμώνει την προστασία του περιβάλλοντος και της υγείας που παρέχεται απ’ αυτόν. 
            
            
               (9)Κατά συνέπεια, είναι σκόπιμο να χορηγηθεί ανανέωση της εξαίρεσης για μέγιστη περίοδο πέντε ετών, σύμφωνα με το άρθρο 5 παράγραφος 2 πρώτο εδάφιο της οδηγίας 2011/65/ΕΕ. Ενόψει των αποτελεσμάτων των εν εξελίξει προσπαθειών για την εξεύρεση αξιόπιστου υποκατάστατου, η διάρκεια ισχύος της εξαίρεσης δεν είναι πιθανό να έχει δυσμενείς επιπτώσεις στην καινοτομία. 
            
            
               (10)Επομένως, η οδηγία 2011/65/ΕΕ θα πρέπει να τροποποιηθεί αναλόγως,  
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη θεσπίζουν και δημοσιεύουν, το αργότερο την [τελευταία ημέρα του 6ου μήνα από την ημερομηνία έναρξης ισχύος της παρούσας οδηγίας], τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την [τελευταία ημέρα του 6ου μήνα από την ημερομηνία έναρξης ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 13.12.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
               
            
         
         
            
                  
                     (1)
                  
                        ΕΕ L 174 της 1.7.2011, σ. 88.
               
               
                  
                     (2)
                  
                        ΕΕ L 396 της 30.12.2006, σ. 1.
               
               
                  
                     (3)
                  
                        Ο κατάλογος είναι διαθέσιμος στη διεύθυνση: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        
                  https://rohs.exemptions.oeko.info/fileadmin/user_upload/RoHS_Pack_9/Exemption_4__e_/4e_LE_RoHS_E xemption_Req_Final.pdf
                   
               
               
                  
                     (5)
                  
                        Η τελική έκθεση της μελέτης είναι διαθέσιμη στην ακόλουθη διεύθυνση: 
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (6)
                  
                        Περίοδος διαβούλευσης: 21 Αυγούστου 2015 έως 16 Οκτωβρίου 2015, 
                  https://rohs.exemptions.oeko.info
                  .
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_ 
                  SEA_20190729_Final.pdf
                  .
               
               
                  
                     (8)
                  
                        
                  
                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383
                  
                  , ξεκινώντας από τη σελίδα 92.
               
               
                  
                     (9)
                  
                  
                        
                     https://ec.europa.eu/environment/waste/rohs_eee/studies_rohs1_en.htm
                     . 
                  
               
               
                  
                     (10)
                  
                        Στον 
                  ιστότοπο της Επιτροπής
                   παρατίθεται κατάλογος των απαιτούμενων διοικητικών ενεργειών. Ενημέρωση για το στάδιο στο οποίο βρίσκεται η διαδικασία για κάθε σχέδιο κατ’ εξουσιοδότηση πράξης είναι διαθέσιμη στο διοργανικό μητρώο των κατ’ εξουσιοδότηση πράξεων, στη διεύθυνση 
                  https://webgate.ec.europa.eu/regdel/#/home
                  .
               
               
                  
                     (11)
                  
                        ΕΕ L 174 της 1.7.2011, σ. 88.
               
               
                  
                     (12)
                  
                        Απόφαση της Επιτροπής 2010/571/ΕΕ, της 24ης Σεπτεμβρίου 2010, για τροποποίηση, με σκοπό την προσαρμογή στην επιστημονική και τεχνική πρόοδο του παραρτήματος της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου όσον αφορά τις εξαιρέσεις για τις χρήσεις του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων ή των πολυβρωμο-διφαινυλαιθέρων (ΕΕ L 251 της 25.9.2010, σ. 28).
               
               
                  
                     (13)
                  
                        Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
               Στο παράρτημα III της οδηγίας 2011/65/ΕΕ, η καταχώριση 4(ε) αντικαθίσταται από τα εξής:
            
            
                     
                        Εξαίρεση
                     
                  
                  
                     
                        Πεδίο εφαρμογής και ημερομηνίες εφαρμογής
                     
                  
               
                     
                        «4(ε)
                     
                  
                  
                     
                        Υδράργυρος σε λαμπτήρες αλογονιδίων μετάλλων (metal halide, MH)
                     
                  
                  
                     
                        Λήγει στις [Υπηρεσία Εκδόσεων: 5 έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]»